**เศรษฐกิจพอเพียง...มรดกของคนทั้งชาติ**

โดย ดร.ธนิต โสรัตน์

รองประธานสภาองค์การนายจ้างผู้ประกอบการค้าและอุตสาหกรรมไทย

วันที่ 17 ตุลาคม 2559

 เศรษฐกิจพอเพียงเป็นพระราชดำริของพระบาทสมเด็จพระเจ้าอยู่หัวในพระบรมโกศ เป็นหลักพื้นฐานการดำเนินชีวิตโดยใช้แนวทางเศรษฐกิจชาวบ้าน โดยใช้หลักความพอประมาณ จะทำอะไรต้องมีความรู้ ความอุตสาหะ ความพอดี และความพอสมควร เป็นพื้นฐานของการดำรงชีวิตโดยใช้หลักความสมดุล ขณะเดียวกันก็สอดคล้องกับการเปลี่ยนแปลงทั้งด้านเทคโนโลยี และนวัตกรรมที่เหมาะสม โครงการของพระองค์ท่านจึงสามารถนำไปปฏิบัติที่เป็นจริง

 เดิมมีผู้ตีความไปในทางสุดโต่ง โดยให้ความหมายว่าเศรษฐกิจพอเพียงเป็นการดำเนินชีวิตแบบถอยกลับไปในอดีต ทำมาหากินพอเพียง – พออยู่ไปวันๆไม่ต้องลงทุนขวนขวายอะไรกันมากมาย แนวคิดนี้คงไม่ใช่และห่างไกลจากความหมายของปรัชญาเศรษฐกิจพอเพียง อย่างไรก็ตามองค์กรสหประชาชาติได้สนับสนุนว่าเป็นแนวคิดซึ่งสามารถนำไปใช้พัฒนาเศรษฐกิจและสังคม โดยสนับสนุนให้ประเทศสมาชิกยึดเป็นแนวทางการพัฒนาแบบยั่งยืน

 ปัจจุบันเศรษฐกิจพอเพียงถูกนำมาใช้ในการพัฒนาในหลายประเทศโดยเฉพาะประเทศกำลังพัฒนา **ขณะที่ภาคธุรกิจเริ่มกลับมาให้ความสำคัญ ด้วยการใช้หลักการบริหารจัดการบนความพอดีและการพึ่งพาตนเอง โดยการพัฒนาประเทศและการลงทุนหรือการดำเนินการใดๆต้องยึดความพอประมาณ อย่าทำอะไรเกินตัว** หากโครงการใหญ่ๆใช้เงินมากเป็นล้านล้านบาทต้องไปยืมหรือออกพันธบัตรควรคิดให้รอบคอบว่าคุ้มค่าไหม หากเงินน้อยบางส่วนชะลอไปก่อนคือคิดไว้ก่อนได้แต่ก็ไม่จำเป็นต้องเร่งรีบทำไปเสียทุกเรื่อง

 คำถามว่า เศรษฐกิจพอเพียงกับโลกาภิวัตน์ใหม่และอุตสาหกรรม 4.0 จะไปได้ด้วยกันหรือไม่ คำตอบคือ เศรษฐกิจสมัยใหม่เน้นการเติบโตอย่างยั่งยืนบนฐานองค์ความรู้และการบริหารความเสี่ยง (Risk Management) และความต่อเนื่องของธุรกิจ (Business Continuity) แม้แต่นโยบายของรัฐบาล คสช.ยังเน้น “มั่นคง มั่งคั่ง ยั่งยืน” อีกทั้งเศรษฐกิจพอเพียงเน้นการปรับตัวให้สอดคล้องกับสภาวการณ์เปลี่ยนแปลงควบคู่กับหลักคุณธรรมและความสมดุล เกี่ยวข้องกับการดำเนินชีวิตและบริหารจัดการประเทศอย่างชาญฉลาดสามารถอยู่ได้ในช่วงซึ่งมีสภาวะการแข่งขันสูง เพียงแต่เศรษฐกิจพอเพียงให้ยึดหลักทางสายกลางและความพอดี

 **เศรษฐกิจพอเพียงจึงเป็นแนวคิดซึ่งไม่มีคำว่าล้าสมัยแต่ขึ้นอยู่กับผู้นำไปใช้ต้องไม่ใช่คนคร่ำครึหรือคนตกยุค ซึ่งในช่วงหนึ่งผู้คนสับสนมากเกี่ยวกับคำว่า “พอดีกับพออยู่” ต่างกันอย่างไร** บางคนมีบ้านเล็กๆครอบครัวอยู่กันครบหน้าก็มีความสุข แต่ทำนองเดียวกันถ้าเบี้ยน้อยอยากอยู่บ้านหรูเป็นหนี้ก้อนโตก็เป็นความไม่พอดีกลายเป็นทุกข์ ซึ่งแนวคิดนี้ใช้ได้ทั้งในการดำเนินชีวิตและการบริหารธุรกิจให้เกิดความสมดุลก็จะเกิดความสุข

 ปรัชญาเศรษฐกิจพอเพียงเป็นพระอัจฉริยะของพระเจ้าอยู่หัวในพระบรมโกศเสมือนหนึ่งเป็นมรดกล้ำค่าที่ทรงพระราชทานให้พสกนิกรชาวไทยทุกคนใช้เป็นแนวทางในการดำเนินชีวิต ไม่ว่าจะเป็นชาวบ้าน ข้าราชการ เศรษฐีหรือผู้ใช้แรงงาน รวมไปถึงผู้มีอำนาจในแผ่นดิน หากโน้มนำไปใช้เป็นพื้นฐานชีวิตประจำวัน โดยใช้สติ ปัญญา ความเพียร และหลักคุณธรรมเป็นที่ตั้งก็จะนำความสุขให้กับตนเองและความเจริญรุ่งเรืองของประเทศชาติ พระคุณของพระองค์จึงล้นด้วยเกล้าเป็นสิ่งที่ต้องเทิดทูลและจดจำไว้ตราบชั่วชีวิต

*(สนใจรายละเอียดเพิ่มเติมดูได้ทางเว็บไซต์ www.tanitsorat.com หรือ www.facebook.com/tanit.sorat)*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*